དེང་དུས་ཀྱི་མཉམ་འབྲེལ་ལས་འགུལ་གྱི་སྲོལ་གཏོད་པ་པོར་ངོས་འཛིན་བྱེད་པའི་རོ་བྷར་ཊི་ཨོ་ཝན་གྱིས་རང་ཉིད་ཀྱི་ལྟ་གྲུབ་རྣམས་གསར་གཏོད་གྲུབ་རྗེས་བྷེ་ལར་སེ་ཡི་བརྩམས་ཆོས་ལ་སློབ་གཉེར་བྱས།སྐབས་དེར་མཉམ་འབྲེལ་གྱི་ལས་འགུལ་ཐད་ལྟ་གྲུབ་ཀྱི་ཞབས་འདེགས་སྒྲུབ་པོ་རྣམས་ཀྱིས་རང་ཉིད་མ་ཡིན་པའི་སྐྱེས་བུ་གཞན་སུ་དང་སུ་ཡོད་མེད་ཕན་ཚུན་མཁྱེན་རྟོགས་མེད།རོ་བྷར་ཊི་ཨོ་ཝན་ནི་ཕྱི་ལཽ་༡༧༧༡ལོར་དབྱིན་ཡུལ་གྱི་ཚོང་པ་ཞིག་གི་སྲས་སུ་སྐུ་འཁྲུངས་པ་དང་ཁོང་གི་ཚེ་སྟོད་གྲུབ་འབྲས་ལྡན་པ་ཞིག་བྱུང་ཡོད།དེ་ཡང་ལོ་དགུར་སོན་སྐབས་ཚོང་ཁང་ཞིག་ནས་ཚོང་ལས་སྦྱོང་བརྡར་གནང༌།ལོ་བཅུ་བཞིར་ལོན་ཌོན་གྱི་ཟམ་པ་རྙིང་པའི་སྟེང་གྱི་དར་གོས་ཚོང་ཁང་ཞིག་གི་ལས་གཡོག་ཏུ་བཞུགས།ལོ་བཅུ་དགུར་ཡུལ་མན་ཆ་སེ་ཊར་གྱི་སྲིན་བལ་བཟོ་གྲྭའི་འཛིན་སྐྱོང་པ་་དང་ལོ་ཉི་ཤུ་རྩ་གཅིག་སྐབས་ཡུལ་སེ་ཁོ་ཊི་ལན་ཌི་ནང་སྲིང་བལ་བཟོ་གྲྭའི་ཚོང་པ་ཞིག་གི་ཚོང་དོན་ལས་རོགས་བྱས།དུས་སྐབས་དེ་ནས་བཟུང་ཁོང་རང་འཚོ་ཐུབ་པ་ཞིག་ཏུ་གྱུར།དེ་དུས་ཐེངས་ཤིག་ཁོང་གིས་ངས་མྱུར་དུ་རྟོགས་བྱུང༌།སྲོག་མེད་བེམ་པོའི་འཕྲུལ་ཆས་རྣམས་ལ་གཅེས་ཉར་དང་།སྲོག་ལྡན་གྱི་འཕྲུལ་འཁོར་སྐྱེས་བུརྣམས་ལ་སྣང་མེད་མཐོང་ཆུང་བྱེད་བཞིན་འདུགཅེས་པའི་དེབ་ཅིག་བྲིས་ཤིང༌།དེའི་ནང་ཁོང་གིས།གཟུགས་ཆེ་སེམས་མེད་ཀྱི་འཕྲུལ་འཁོར་དང་བསྡུར་ན།སྲོག་ལྡན་གྱི་འཕྲུལ་འཁོར་འདི་དག་ཧ་ཅང་ཁྱད་དུ་འཕགས་པའི་སྒོ་ནས་འཛུགས་སྐྲུན་དང༌།གཅེས་སྐྱོང་བྱས་པར་ཡ་ལན་གང་ལས་ཀྱང་ལེགས་པ་བྱེད་པ་མིན་ནམ་ཞེས་སོགས་བྲིས་ཡོད།ཁོང་གི་གྲོགས་པོ་ཁེ་ལས་ཀྱི་བདག་པོ་ཚོ་ཧོན་འཐོར་དགོས་པ་ཞིག་ལ།ཨོ་ཝན་གྱིས་རང་ཉིད་ཀྱི་བཟོ་གྲྭའི་ལས་མི་ཚོའི་ཉིན་རེའི་ལས་ཀའི་དུས་ཡུན་ཆུ་ཚོད་༡༧ཡིན་པ་དེ་ཆུ་ཚོད་༡༠ལ་བསྒྱུར་བ་དང༌།ལོ་བཅུ་མན་གྱི་ཕྲུག་གུར་ལས་ཀ་བྱེད་དུ་མི་འཇུག་པ།ལས་བྱེད་པ་ཚོར་ཚུལ་མཐུན་གྱི་སྡོད་ཁང་དང་ཤེས་ཡོན།བཟའ་བཅའ་བཅས་རིན་གོང་འོས་འཚམས་ཐོག་མཁོ་སྦྱོར་བྱས་མོད།ངོ་མཚར་དགོས་པ་ཞིག་ལ།ཁོང་གི་དཔལ་འབྱོར་གནས་བབ་མུ་མཐུད་ནས་ཡར་རྒྱས་ཀྱི་ཕྱོགས་སུ་བསྐྱོད།